2 dood, 2 beseer in botsings in JhbDie ongelukstoneel in Fourways. Foto: ER24 Twee mense is dood en twee ander ernstig beseer in twee verskillende botsings Woensdagmiddag in Johannesburg. Russel Meiring, woordvoerder van ER24, het gesê in die eerste ongeluk het ŉ bakkie en ŉ motor reg van voor op Cedarweg in Fourways gebots. By paramedici se aankoms op die toneel het hulle die twee voertuie aan die linkerkant van die pad aangetref. Albei voertuie het erge skade in die ongeluk opgedoen. “By nadere ondersoek het paramedici twee mans gevind wat in die motor vasgevang was. ŉ Vrou was in die passasiersitplek van die bakkie, terwyl die bestuurder van die bakkie op die toneel rondgeloop het,” het Meiring gesê. Volgens Meiring het een van die mans in die motor geen teken van lewe getoon nie en is hy op die toneel dood verklaar. Die ander man was in ŉ kritieke toestand. Brandbestryders het meganiese toerusting gebruik om die mans uit die wrak te sny en die beseerde man is na ŉ nabygeleë hospitaal gehaas. Die vrou in die bakkie is ook ondersoek en daar is gevind dat sy ernstige beserings opgedoen het. Sy is ook na ŉ hospitaal gehaas nadat sy op die toneel gestabiliseer is. Die bestuurder van die bakkie was ongedeerd. Volgens Meiring is die oorsaak van die ongeluk nie bekend nie en word dit ondersoek. In ŉ tweede botsing is ŉ man, vermoedelik in sy 50’s, dood in ŉ motorfietsongeluk in Witpoortjie, wes van Johannesburg. By paramedici se aankoms op die toneel het hulle die man op sy rug in die middel van die pad aangetref, met sy motorfiets ŉ kort ent weg. “Paramedici het die man ondersoek en hom dood verklaar,” het Meiring gesê. Volgens Meiring is die vermoede dat die motorfiets met ŉ motor gebots het, maar die presiese omstandighede van die ongeluk word ondersoek.